b'\n_START_ARTICLE_\nRunebergintorttu\n_START_PARAGRAPH_\nRunebergintorttu on mantelilla ja arrakkipunssilla tai rommilla maustettu lieri\xc3\xb6n muotoinen leivonnainen. Sen p\xc3\xa4\xc3\xa4ll\xc3\xa4 on tavallisesti vadelmahilloa sokerikuorruterenkaan ymp\xc3\xa4r\xc3\xb6im\xc3\xa4n\xc3\xa4. Leivos on saanut nimens\xc3\xa4 Suomen kansallisrunoilijan Johan Ludvig Runebergin mukaan, jonka kerrotaan mielell\xc3\xa4\xc3\xa4n nauttineen leivoksia aamiaisella punssin kera. Runebergintorttuja on saatavilla yleens\xc3\xa4 tammikuusta Runebergin p\xc3\xa4iv\xc3\xa4n 5. helmikuuta tienoille. Joistakin porvoolaisista kahviloista niit\xc3\xa4 on saatavilla ymp\xc3\xa4ri vuoden. _NEWLINE_Runebergintorttu on saanut useita eri variaatioita, ja sit\xc3\xa4 voidaan valmistaa sek\xc3\xa4 mantelilla maustettuna ett\xc3\xa4 ilman. Torttu on saanut useita eri muunnoksia my\xc3\xb6s ulkomuotonsa suhteen esimerkiksi kotileipureiden k\xc3\xa4siss\xc3\xa4, jolloin tortusta voi tavata muun muassa muffinsinmuotoon tehty\xc3\xa4 torttua tai kakun mallista runebergintorttua.\n_START_SECTION_\nHistoria\n_START_PARAGRAPH_\nUsein kuullun k\xc3\xa4sityksen mukaan runebergintortun kehitti J. L. Runebergin vaimo Fredrika Runeberg, jonka tiedet\xc3\xa4\xc3\xa4n tehneen miehelleen vehn\xc3\xa4jauhoista, korppujauhoista, keksimuruista ja manteleista omenahillolla ja sokerikuorrutuksella koristeltuja leivoksia. Tarina kertoo, ett\xc3\xa4 Runebergill\xc3\xa4 oli makean n\xc3\xa4lk\xc3\xa4 ja h\xc3\xa4n pyysi vaimoltaan jotain herkullista sy\xc3\xb6t\xc3\xa4v\xc3\xa4\xc3\xa4. Kun Fredrikalla ei ollut mit\xc3\xa4\xc3\xa4n sopivaa antaa, p\xc3\xa4\xc3\xa4tti h\xc3\xa4n tehd\xc3\xa4 leivonnaisen niist\xc3\xa4 aineksista, jotka h\xc3\xa4nell\xc3\xa4 oli. Fredrika Runebergin 1850-luvulta per\xc3\xa4isin olevassa reseptikirjassa on kyseisen leivoksen ohje, joka kuitenkin lienee muunnelma alun perin porvoolaisen kondiittorimestarin Lars Asteniuksen 1840-luvulla luomasta tortusta.'